49. schôdza NR SR - 2.deň - B. popoludní
Dátum: 2015-04-16
Poslanec: Hraško, Igor (OĽANO)
Druh vystúpenia: Vystúpenie v rozprave

152. Ďakujem za slovo. Vážení občania Slovenskej republiky, pretože hovorím predovšetkým k vám, všimli ste si, že táto schôdza už od začiatku sa zvrtla niekam úplne inam? Pôvodná pozvánka totižto mala znenie, ktoré tu už bolo párkrát hovorené, aktuálne problémy súvisiace s reštrukturalizáciou v Slovenskej republike a súvisiace otázky v obchodných vzťahoch a sociálnych dopadoch. Všimnite si, reštrukturalizácia v Slovenskej republike. Nie reštrukturalizácia Váhostavu. Kam sme to skĺzli!? Ako bol upravený program tejto schôdze!? Návrh, ktorý je podpísaný Ficom, o skrátenom legislatívnom konaní a o odkúpení 40 % pohľadávok drobných a oklamaných, podvedených veriteľov Váhostavu. Či to už bude 40, či už potom avizovaných možno 50 alebo ktoviekoľko. Prečo nie 100 %? Takže skĺzli sme do roviny, že reštrukturalizácia na Slovensku sa scvrkla len na reštrukturalizáciu Váhostavu, a zrazu popri Váhostave nejdeme teda riešiť slovenské firmy, ale našiel sa vinník. Našiel sa vinník a už len o tomto sa točí táto schôdza! Našiel sa vinník, podpredseda Figeľ. Smerácki alibisti, povedzte mi, ako odvolanie Jána Figeľa pomôže oklamaným malým veriteľom. Skúste mi to nejak vysvetliť. Najskôr ste mali riešiť opatrenia v reštrukturalizáciách a potom nejakého opozičného podpredsedu. Toto Ficove divadlo ste si kľudne mohli nechať na koniec tejto schôdze. Ale vám nejde o riešenie problémov. Vám tu ide len o tajtrlíkové divadlo, odvolávať podpredsedu Národnej rady z opozície. To sú tie vaše takéto, tie typické smerácke riešenia. Tu ste mali najprv ukázať, ako chcete riešiť podvody v reštrukturalizáciách, a nie riešiť opozičného podpredsedu. Vážení občania, na tejto schôdzi sa rokuje o budúcnosti Slovenska a dovolím si povedať, že aj o jeho existencii, pretože tu a teraz sa rozdávajú karty. Teraz ukazuje SMER, ako to bude v budúcnosti na Slovensku s výstavbou, s verejným obstarávaním, so správou verejných financií, s riešením bezprávneho štátu, o ktorom sám Fico hovoril, ako to bude s vymožiteľnosťou práva, ako to bude s platením DPH, ako to bude s istotou životnej úrovne občanov, ak bude Fico so SMER-om pri moci aj naďalej. Toto je ukážka podpory podnikania na Slovensku. Ukážka smeráckej podpory. Toto je smerácky záujem o malých a stredných podnikateľov. Toto je smerácke riešenie nezamestnanosti. Toto sú smerácke istoty právneho štátu. Takto chce SMER ukázať firmám, že keď budú robiť pre Váhostav a iné podobné firmy, že budú robiť za 40 či možno 50, či koľko percent, ku ktorým sa ale musia najprv ohlásiť, lebo keď nie, nedostanú nič. Akú záruku dáva SMER do budúcnosti stavebníkom? Myslím tým dodávateľom pre veľké firmy, že dostanú zaplatené za svoju prácu. Firmám, ktoré sú dodávateľmi tých alebo tým, ktoré vyhrajú smerákmi a smeráckymi nominantmi nastavené výberové konania, ale ku zhotoveniu si najmú práve tie malé firmy. Tieto firmy sa dnes boja, že ich ošklbú v súlade so zákonom, v súlade so smeráckymi zákonmi. Áno, SMER schvaľuje tieto zákony, ktoré zvýhodňujú nenažrancov. Teraz sa úplne jasne ukazuje, aká je v skutočnosti schránková vláda SMER, že o tých najslabších ani nezakopne, hoci ich má plné ústa stále a všade. Reálne chráni len tých najsilnejších, a to svojich. Malým dajú len reči a prípadne kvetinu na MDŽ, ale inak na nich kašlú. Toto nie je len Váhostav, vážení, toto je celospoločenský a celoslovenský problém, ktorý sa tu má riešiť a ktorý tu smeráci neriešia. Veď zmenili na úvod program schôdze. Koľko ľudí nedostalo zaplatené za robotu, nedostali výplaty? Koľkí živnostníci alebo malé firmy boli okradnuté a prečo? Lebo tu táto vláda na to kašle. Už vyše troch rokov sú tu pri moci. Aj teraz majú plné ústa rečí, toho, aký je ten zákon o reštrukturalizácii zlý. Čo ste pre to urobili, smeráci? Absolútne nič! Predkladáte populistické návrhy zákonov, ktoré nič neriešia. Opozícia tu predniesla minimálne tri zákony, ktoré túto situáciu riešiť mohli. A to povedali podnikatelia, ktorí boli oklamaní. To nemám, to, že som si to teraz vymyslel. Toto povedal jeden z tých, ktorý bol Váhostavom oklamaný na D1 pri Martine. Táto vláda naozaj kašle na riešenia. Táto sociálnodemokratická vláda, ktorá sľubovala istoty. Ideme odvolávať podpredsedu parlamentu, lebo ten je vinník nakoniec, ale tu nie je problém v cene, vážení. Tu nie je problém v cene za postavenie diaľnice, ako sa to snaží, samozrejme, súčasná vláda hodiť na vládu Ivety Radičovej. Tu je problém v tunelovaní firmy Váhostav. Kam išli peniaze z platieb štátu za diaľnicu? Ktorým firmám boli vyplatené a za čo? Za akú prácu? Či za fiktívne služby? Zaujímavé, že to nikto nezisťuje. Nikomu to netreba? Doktorovi Liptákovi nabehnú hneď do kancelárií policajti kvôli 5-tisíc eurám darov a habú počítače a všetky potencionálne dôkazy. Vo Váhostave, kde vznikla škoda obrovského rozsahu, je tichúčko, nikto, žiadne počítače ani dôkazy nezaujímajú nikoho, však vinník sa už našiel, Figeľ. Figeľa teraz odvoláva vláda, nie opozícia. Vláda odvoláva opozičného podpredsedu. Čo sa týka odvolávania, o tom tu už bolo tiež veľa spomínaného, že za čo všetko by sme chceli odvolávať túto vládu? No, odporúčam vám pozrieť si video z archívu Národnej rady Slovenskej republiky, kde som ja v rozprave hovoril nie o všetkých, možno len o necelej tretine káuz súčasnej Ficovej vlády. Za to nie, že by mala byť vyvodená politická zodpovednosť, za to už mali niektorí sedieť hlboko v base! Ale doteraz sa s úsmevom prechádzajú po uliciach a riadia tento štát! A niektorí pre istotu za odmenu dostali teplejšie, lukratívne fleky. Vy teraz odvolávate Figeľa z postu podpredsedu parlamentu, lebo on je zodpovedný za nevyplatenie faktúr podvedeným a oklamaným drobným veriteľom Váhostavu. Podľa medializovaných informácií a dostupných, samozrejme, komukoľvek, riaditeľ Váhostavu ubezpečoval vtedajšieho ministra výstavby Jána Figeľa a riaditeľa NDS, že za tú cenu sa to postaviť dá. Nie Figeľ presviedčal niekoho, že za tú cenu to postavte. Riaditeľ Váhostavu presviedčal Figeľa, že za tú cenu sa to postaviť dá. Tak ale ak to za tú cenu postaviť nedalo, ak sa to za tú cenu postaviť nedalo, tak evidentne niekto klamal ministrovi do tváre. Alebo sa to postaviť dalo, ako bolo tiež medializované, že s odretými ušami. Ale ako som hovoril, tu je iný problém, ktorý sa snaží SMER zakryť a to je tunelovanie firmy Váhostav. A za to je kto zodpovedný!? Figeľ!? Za tunelovanie Váhostavu je zodpovedný Figeľ!? (Reakcia z pléna.) Jasné, Hraško by mohol byť zodpovedný, že. Zase smeráci, haha, vtipní, óch, akí ste vy hlúpi. (Ruch v sále.) Už vám nič iné nezostáva, to si vyriadime osobne potom. (Smiech v sále.) Ak má byť pre toto odvolaný opozičný podpredseda parlamentu, tak niektorí ministri tu už naozaj nemali byť a nemajú čo robiť vo vláde a takisto ani predseda vlády. Aby som to zhrnul, to, čo sa teraz robí, všetko to má na svedomí Fico a Fico je kaz. Fico je kaz tejto spoločnosti. Kaz, zubný kaz sa dá pomerne ľahko odstrániť u zubára, s Ficom je však trochu problém. Aby sme vedeli o čom je reč, tak kaz je skratka. Kaz, ká - klamár, alibista a zbabelec. Fico klame. To vieme všetci. Neviete o ňom nič, či je vlastne ateista, či katolík. Hovorí o sebe, že vieme o ňom všetko, ale viete len to, čo vám naservíruje, to čo vám povolí, aby ste o ňom vedeli. Všetky Ficove zavádzajúce výroky sa dajú dokázať. To, že je alibista? Nikdy za nič nedokázal niesť zodpovednosť, vždy ju hádzal na iných, viď teraz Figeľ, za to, že sa snažil nakupovať diaľnice lacnejšie alebo stavať diaľnice lacnejšie. Fico vždy hádže vinu na tých predchádzajúcich, ale, samozrejme, vynechá to svoje. A zbabelec - áno, je to zbabelec, pretože sa bojí normálnej reálnej diskusie. S kým diskutoval naposledy v televíziách? Stačí si to pozrieť. Buď sám so sebou, alebo so svojimi ministrami, alebo s tými, s ktorými už diskutuje dlho a ktorým teraz podráža nohy. To je zaujímavé, áno. Pod zet sa dá však predstaviť aj niečo iné, pretože aj zlodej je na slovo zet, a v normálnej krajine by takýto človek sedel v base, a nie na úrade vlády. Sám Fico povie, že Slovensko nie je právny štát. Tak čo tu môžeme čakať, keď smeráci majú všade nastrkaných svojich ľudí? V polícii, na prokuratúre, na súdoch a vidíme to, ako sa kauzy krásne zametajú pod koberec. Len aby niekto zo SMER-u náhodou neskončil v base. Poslanec Petrák hovoril o úspechoch smeráckej vlády a zverejnení štatistiky Eurostatom. Viete, Eurostat nás môže stavať kdekoľvek, môže to zverejňovať, vaše úspechy, ale skúste to vysvetliť tým, ktorí dneska na Slovensku živoria a žijú z ruky do huby a ktorí tieto vaše úspechy akosi necítia. Skúste to im vysvetliť. Ukážte im tú štatistiku z Eurostatu, kam vás pošlú? V tejto súvislosti mi napadol jeden vtip, ktorý koluje po internete už niekoľko týždňov, a rozmýšľam, či ho mám povedať. Ale však je to verejne známe, tak koniec koncov ja len zverejním niečo, čo je na internete už dostupné... (Prerušenie vystúpenia predsedajúcou.) Laššáková, Jana, podpredsedníčka NR SR 153. Stačí len link povedať. Hraško, Igor, poslanec NR SR 154. Tých linkov je veľa, viete, nepamätám si to. Tak radšej to budem parafrázovať. Slovenský kozmonaut sa na sklonku roka 2015 dostal na medzinárodnú vesmírnu stanicu a cestou naspäť sa dostal do časovej slučky. Pristál o sedem rokov neskôr. Keď ho doviezli do Bratislavy, videl všade krásne, poriadok, čisto, usmievaví, spokojní ľudia a pomyslel si: "Teda tí smeráci to predsa len dokázali. Idem ich pozrieť." Príde na Súmračnú a tam pusto. Nikde nikoho. Pred bývalým sídlom SMER-u kosí jeden pánko - usmiaty, spokojný - trávnik. A pýta sa: "Prosím vás, kde nájdem smerákov?" "Viete čo, v Nízkych Tatrách a tuším jednu skupinku videli aj niekde v Slovenskom raji. Ale už si nezastrieľate, lebo sa veľmi boja." (Reakcie z pléna.) Na tomto vtipe sa smejú niektorí iní. Ja viem, že vám to smiešne nepripadá (povedané so smiechom), ale mne to celkom pripadalo vtipné, keď som si to prečítal prvýkrát. Sú veľmi bojazliví. Viete, ja by som sa tomu nečudoval, pretože za toto, čo robíte, vás možno tento národ raz poženie. Ja by som si z toho veľmi srandu nerobil, pretože veľa ľudí je už tak nahnevaných na vás, že už nechýba veľa. Vy sa tomu zatiaľ smejte, smejte sa tomu kľudne, len aby ste potom naozaj neboli prekvapení, viete. Nie ja, vy budete prekvapení. Máme tuná aj informáciu z vedeckej obce. Čítam, opäť citujem z internetu: "Slovensko je opäť nominované na Nobelovu cenu, tentokrát za ekonómiu. Získa ju duo Ing. Juraj Široký, ŠtB, a doc. JUDr. Robert Fico, CSc., za finančnú operáciu výroby peňazí, kedy krachujúca firma inkasuje od štátu vratky DPH za faktúry, ktoré nezaplatila, a dodávatelia platia DPH z faktúr, ktoré im neboli zaplatené. Táto dnes už svetoznáma operácia dostala pekné meno Kúzlo, čo znamená ku... zlodejské." Nepoužil som ten výraz. Je to pravda. To je paráda, čo? Niekto platí DPH za to, čo nedostal zaplatené, a niekto si odpočíta DPH za to, čo nikdy nevyplatil. Preto moja výzva hneď ministrovi financií. Žiadam o okamžité vrátenie zaplatenej DPH z nezaplatených faktúr drobným dodávateľom Váhostavu. Lebo o takomto riešení som nepočul. Hovorilo sa len o zastavení exekúcií v prípade, že niektorí už náhodou dostali. Len mňa by zaujímalo, že ako odškodníte tých, ktorí sa už medzitým stihli odstrániť z tohto života? Lebo sú informácie, že niektorí už spáchali samovraždy. Čo, ako to vyriešite? Ako odškodníte ich rodiny? Hm? To vás netrápi? Nie, vás to netrápi. Človek bez charakteru, toho nemôže trápiť takáto vec. Chcete drobným oklamaným živnostníkom zavrieť ústa štyridsiatimi či možno päťdesiatimi percentami. Toto je podľa vás riešenie? Prečo nie sto? Povedzte mi, prečo nie sto? Čo im pomôže 40 alebo 50 %? Viete, podobný prípad alebo príklad je firma Emtest v Žiline a jej bývalí zamestnanci, ktorí nedostali zaplatené výplaty za pár mesiacov a dlhy firmy Emtest im robili už cez pár tisíc, tri, štyri, päť tisíc eur. Sociálna poisťovňa im z rezervného fondu solidarity núkala 250 eur. Za 3-4-tisíc eur nezaplatených miezd 250 eur? Čo myslíte, čo by vyriešilo 250 eur pre rodiny s deťmi, ktoré majú na krku úvery z bánk, aby mohli kde bývať a aby mohli tieto rodiny zabezpečovať? Čo by im vyriešilo 250 eur? Presne to isté, čo vašich 40 alebo 50 % pre týchto oklamaných veriteľov. Hovorili ste, že to zaplatia škaredé banky z toho bankového odvodu. Ako sme už viackrát povedali, akonáhle to banky odvedú, stáva sa to nástrojom štátu na sanáciu určitých vecí, ktoré môže vláda použiť aj povedzme na takýto účel. Ale akonáhle to banka odvedie, už sa to stáva verejným zdrojom. To už nie sú súkromné peniaze. Súkromné peniaze sú to dovtedy, kým sú na účte banky. To bola otázka Daniela Lipšica, aby niektorí pochopili, že akonáhle to tie peniaze opustia banku, stávajú sa súčasťou štátneho rozpočtu, teda verejnými financiami a z toho bude sanovaný Široký. No, Široký z toho bude sanovaný z toho dôvodu, že nebude musieť on z majetku ubrať, lebo sa zo štátneho zaplatí 40% drobným oklamaným veriteľom. Takže nie zo súkromných 50, aj keby 60, aj tak je to málo. Ale ako to potom bude vymáhať štát? To sme už tiež počuli. Ale v prípade, že by teda štát chcel zobrať zo štátneho rozpočtu, ale niekde inde, tak odporúčam ministrovi dopravy, aby dal prehodnotiť megalomanské a stále väčšie križovatky na diaľnici, nezmyselnej diaľnici, teda obchvate Bratislavy D4, ktorá je bezvýznamná kvôli tomu, že keď nebude postavený tunel popod Karpaty, tak je tam, tak to na figu. Ako keby ste si kúpili bicykel a nedali vám ku tomu retiazku. Takže ísť na tom síce môžete, ale taký bicykel je vám na figu a môže stáť aj veľmi veľa peňazí. O tom presne je D4 tuná okolo Bratislavy. Takže odporúčam, dá sa tam ušetriť zhruba 170 mil., pretože nebude sa musieť zaberať veľká plocha, nebude sa musieť toľko vykupovať, nebude tam musieť ísť toľko materiálu, dá sa ušetriť. To mi povedali odborníci, stavbári. Takže druhé riešenie, ak chcete, ušetrite na diaľnici, môžete dať oklamaným veriteľom. Ktorýsi člen vlády včera vyzdvihoval vo svojom prejave zrýchlenú výstavbu diaľnic. Ale za akú cenu? Už sme tu viackrát argumentovali, že vy ste ich krásne predražili. A niekto tu povie, že štátna expertíza. Viete, už sme to tu hovorili pri tom, keď sa robila štúdia uskutočniteľnosti práve na D4 a R7. Bulharské konštanty sa dajú tak nasekať do čohokoľvek, že vám vyjde presne to, čo potrebujete, aby vám vyšlo. A takto to vy robíte. Takto klamete občanov a potom poviete, že to je takto výhodnejšie cez PPP projekt. Figu drevenú! Ešte aj vymyslené argumenty tam používate. Teda nie vy, prepáčte, to firma, ktorá bola najatá za 6,1 mil. eur, ktorá za to dostane zaplatené a ešte bude potom na dôvažok robiť poradcu pri výbere koncesionára. To je paráda, čo!? Takže takto babrácky pristupujete k postaveniu ciest. Mimochodom, Fico sa nedávno vyjadril, že cesta do Košíc a rýchlostná diaĺnica do Košíc bude postavená do roku 2016, v prípade, že to nestihnú, tak Žilina sa premenuje na Košice. To je riešenie SMER-u. Mohol by som hovoriť aj o ministrovi Richterovi, ktorý sa vždy chváli, koľko vytvoril pracovných miest, ale zvyčajne nehovorí o tých zaniknutých a teraz ma zaujíma, ako chce minister Richter riešiť prepustených zamestnancov, tých drobných majiteľov firiem, ktorí nedostali zaplatené od Váhostavu. Takže my namiesto toho ideme sanovať... Koľko má Váhostav, 1 500 zamestnancov? Ideme sanovať 1 500 zamestnancov Váhostavu, ale ďalších 1 500 alebo 2 00 zamestnancov, ktorí makali na tej stavbe fyzicky, tak tí nás nejaksi nezaujímajú, lebo dáme im len 40 %? Ale v podstate tí výplaty niektorí mohli dostať, pretože tí majitelia firiem, ktorí boli zodpovední, vyplatili za týchto ľudí. Dali im mzdu, zaplatili za nich odvody, zaplatili za nich preddavkové dane a ešte aj odvody do Sociálnej poisťovne aj zdravotnej poisťovne a ešte k tomu zaplatili aj dépeháčku, to už sú v strate, to už sme hovorili. Takže títo mzdy majú, ale potom keď im nezaplatili, museli ich prepustiť alebo poslať domov, lebo im nemali z čoho vyplatiť ďalšie výplaty. Ako idete týchto sanovať, pán minister Richter? Páni poslanci zo SMER-u, ako idete zachraňovať týchto? Viete, ja vám dám jeden návrh. Neumožnite reštrukturalizáciu Váhostavu, ale pošlite ho rovno do konurzu. Budú uhradené pohľadávky drobných veriteľov v plnej miere, pretože sme videli, aký je momentálny majetkový stav Váhostavu, a som 100 % presvedčený, že každá z tých dodávateľských firiem, ktorá robila pre Váhostav, by kľudne zamestnala, si ich mohli rozdeliť, tých 1 500 ľudí, pozor, hovorím o robotníkoch, nie o manažmente, by si ich mohli rozdeliť, pretože, ešte by sa mohlo stať, že by mohli dostať tie už zazmluvnené zákazky Váhostavu so štátom. To vám garantujem, že by ich zobrali na to. Ale vy nejdete riešiť týchto drobných zamestnancov, vy chcete riešiť vedenie Váhostavu. Vy chcete riešiť manažérov, aby tí neprišli o lukratívne teplé fleky s dobrými platmi. Vy chcete, aby Široký neprišiel o majetok, aby oni neprišli o majetok. Tí, čo riadia Váhostav. Vás nezaujímajú drobní ľudia. Vás nezaujímajú drobní robotníci. Na nich kašlete. Takže toľko k vašim riešeniam a reštrukturalizácii na Slovensku, ktorá sa zúžila len na reštrukturalizáciu Váhostavu a na odvolávanie Figeľa za to, že on je zodpovedný, za to, že Váhostav ide do krachu. Predtým než skončím, ešte odpoviem aj poslancovi Blahovi, ktorý tak kvetnato rečnil, že čo by sa v spoločnosti nemalo. Pán Blaha, ja vám to poviem. Nemalo by sa v tejto spoločnosti kradnúť. Nemalo by sa rozkrádať, nemalo by uplácať a nemalo by sa klamať. Ak ste to nepochopili, tak si to kľudne pustite aj zo záznamu viackrát, aby ste to pochopili, pán Blaha, a kľudne, aby ste to pochopili aj všetci ostatní, vládni poslanci zo SMER-u. Ako som hovoril vo svojej faktickej, ale nedokončenej, verím tomu, že raz príde doba, kedy všetci tí, čo parazitujú na našom štáte, budú sa na slnko pozerať len spoza väzenských mreží. Verím tomu, že príde tá chvíľa. Ako Fico hovorí, že zabráni do vstupu do parlamentu bláznom a polobláznom, ako nás nazývate, lebo sme vašimi odporcami, tak ja urobím všetko preto, aby sa morálny odpad, akým ste vy, v podobe SMER-u so svojou sociálnou dehonestáciou a demagógiou nikdy viac nedostal k moci na Slovensku a ožobračoval slovenský národ.